पूर्व दिग्गज मैकनरो-थ्रेलफॉल जैसी आवाज निकाल सकेंगे कॉमेंटेटर; गोल्फ के बाद ये दूसरा प्रयोग
Wimbledon Artificial Intelligence (AI) Commentary  टेनिस प्रेमियों को साल के तीसरे ग्रैंड स्लैम विंबलडन के रोमांचक मुकाबलों का अलग अनुभव मिलेगा। 3 जुलाई से शुरू हो रहे तीसरे मेजर टूर्नामेंट विंबलडन के मैचों की लाइव कमेंट्री आर्टिफिशियल इंटेलिजेंस के माध्यम से होगी।
टेनिस के सबसे पुराने टूर्नामेंट विंबलडन के मैचों की कॉमेंट्री आर्टिफिशियल इंटेलिजेंस (AI) के माध्यम से होने जा रही है। 3 जुलाई से शुरू हो रहे साल के तीसरे ग्रैंड स्लैम विंबलडन की आयोजक संस्था ऑल इंग्लैंड क्लब ने घोषणा की है कि इस साल विंबलडन के ऐप और वेबसाइट पर कॉमेंट्री AI से निर्मित कॉमेंटेटर करेंगे।
146 साल पुराने इस टूर्नामेंट के इतिहास में ऐसा पहली बार होगा जब AI कॉमेंटेटर लिखने और बोलने का काम करेंगे। इन कॉमेंटेटर को कोई भी इंसानी इनपुट नहीं दिया जाएगा। ऐसे में AI कॉमेंटेटर खुद ही अपनी इंटेलिजेंस का इस्तेमाल करेगा। पहली बार विंबलडन के मैचों का लाइव प्रसारण और कॉमेंट्री 1937 में BBC ने किया था।
सबसे पहले AI कॉमेंटेटर का इस्तेमाल 3 महीने पहले US मास्टर्स गोल्फ टूर्नामेंट में हुआ था। अमेरिकी गोल्फिंग दिग्गज जैक निकलॉस के पास एक AI-संचालित एनिमेशन था, जो प्रशंसकों से बात करने और गोल्फिंग सवालों के जवाब देने में सक्षम था।
IBM की मदद से लॉन्च होंगे कॉमेंटेटर
ऑल इंग्लैंड क्लब AI कॉमेंटेटर को IBM की मदद से लॉन्च करने जा रहा है। IBM एक सॉफ्टवेयर कंपनी है, जो विंबलडन की सहयोगी संस्था है। इसके लिए AI कॉमेंटेटर को टेनिस की टेक्निकल भाषा में तैयार किया गया है। इसके डेटा में शामिल होगा कि गेंद कहां पर है। खिलाड़ी किस तरह के शॉट खेल रहे हैं। कॉमेंट्री के दौरान महिला और पुरुष कॉमेंटेटर का इस्तेमाल किया जाएगा, लेकिन आवाज में मनुष्य का कोई इनपुट नहीं रहेगा।
मैकनरो-थ्रेलफॉल की आवाज भी निकाल सकते हैं 
बताया जा रहा है कि AI कॉमेंटेटर दिग्गज टेनिस खिलाड़ी रहे जॉन मैकनरो और दिवंगत बिल थ्रेलफॉल जैसे कई दिग्गज कॉमेंटेटर्स की हू-ब-हू आवाज में कॉमेंट्री कर सकेंगे। हालांकि थ्रेलफाल के निधन होने की वजह से उनकी आवाज की नकल करने में कुछ समस्या आ सकती है।
एक्सपर्ट बोले- इंसानी लहजा कहां से लाएंगे? 
AI कॉमेंटेटर की लॉन्चिंग पर टेनिस के विशेषज्ञों का कहना है कि AI कॉमेंटेटर मनुष्य की तरह भाषा, लहजा और सेंस ऑफ ह्यूमर कहां से लाएगा।
लाइन जजों का काम भी कर सकता है AI 
टेनिस में जल्द ही लाइन जजों की जगह AI निर्मित कृत्रिम जजों को लगाया जाएगा। AI कॉमेंटेटर का इस्तेमाल ऐप और वेबसाइट पर डेली हाईलाइट आदि के लिए किया जाएगा। बाद में विंबलडन के प्रसारक BBC पर सामान्य मैचों जैसे जूनियर, सीनियर और व्हीलचेयर टेनिस में इसको आजमाया जा सकता है।